b"\n_START_ARTICLE_\nAprendre a aprendre\n_START_PARAGRAPH_\nAprendre a aprendre, deprendre a deprendre o saber aprendre sol, fora de l'aula es considera en la did\xc3\xa0ctica com una de les compet\xc3\xa8ncies b\xc3\xa0siques que s\xe2\x80\x99han d\xe2\x80\x99assolir a la fi de l'escolaritzaci\xc3\xb3 obligat\xc3\xb2ria. Com a objectiu final, l\xe2\x80\x99aprenentatge ha d'esdevenir \xc2\xabuna actitud vital que acompanyi la persona durant tota la vida\xc2\xbb._NEWLINE_Per tal de preparar l'individu a un m\xc3\xb3n canviant, no tan sols s'ha d'aprendre \xc2\xabcoses\xc2\xbb o destreses (llegir, calcular...) sin\xc3\xb3 tamb\xc3\xa9 s'ha d'aprendre com es pot aprendre i adquirir noves compet\xc3\xa8ncies, despr\xc3\xa9s d'acabar l'escolaritzaci\xc3\xb3, per tal de poder adaptar-se amb m\xc3\xa9s efic\xc3\xa0cia a situacions o t\xc3\xa8cniques que encara no existien al moment de l'escolaritzaci\xc3\xb3. Saber aprendre de manera aut\xc3\xb2noma, cr\xc3\xadtica i creativa \xc3\xa9s fonamental per assolir una plena integraci\xc3\xb3 en la societat i per al desenvolupament personal i professional. Implica tamb\xc3\xa9 el desenvolupament d'un esperit cr\xc3\xadtic, capa\xc3\xa7 de trobar, triar i autoavaluar informaci\xc3\xb3 nova i, doncs, millorar els processos de metacognici\xc3\xb3 de l'individu._NEWLINE_En l'aprenentatge de lleng\xc3\xbces engloba desenvolupar tres objectius: la compet\xc3\xa8ncia ling\xc3\xbc\xc3\xadstica, la compet\xc3\xa8ncia d'aprenentatge i els propis m\xc3\xa8todes d'aprenentatge. Un dels problemes de l'ensenyament de lleng\xc3\xbces sovint ha sigut la transfer\xc3\xa8ncia mec\xc3\xa0nica de saber (regles i vocabulari), i massa poc el saber parlar, comunicar i comprendre paraules noves no ensenyades. Per aix\xc3\xb2, es considera necessari \xc2\xabensenyar a aprendre\xc2\xbb una llengua, perqu\xc3\xa8 la persona pugui continuar adaptant-se i trobant respostes de manera aut\xc3\xb2noma quan es troba fora de l'aula._NEWLINE_La compet\xc3\xa8ncia d'aprendre a aprendre \xc3\xa9s una de les compet\xc3\xa8ncies b\xc3\xa0siques reconegudes per la LOE com a objectiu fonamental del sistema educatiu espanyol. Consisteix en la capacitat d'auto-regular l'aprenentatge, de manera que es pugui triar l'estrat\xc3\xa8gia m\xc3\xa9s adient per assolir unes habilitats, dominar les t\xc3\xa8cniques d'estudi que tinguin relaci\xc3\xb3 amb les qualitats personals, ser capa\xc3\xa7 de recon\xc3\xa8ixer els errors i solucionar-los, controlar l'emoci\xc3\xb3 i la relaci\xc3\xb3 amb els altres en el marc de l'aula, fomentar la reflexi\xc3\xb3 sobre el que s'est\xc3\xa0 fent i aplicar l'esperit cr\xc3\xadtic. Aquesta compet\xc3\xa8ncia ha de ser desenvolupada a trav\xc3\xa9s de totes les mat\xc3\xa8ries, obligat\xc3\xb2ries i optatives, i es desglossa en indicadors concrets que permeten assegurar que es progressa en ella. Es lliga amb les altres compet\xc3\xa8ncies, ja que requereix, per exemple, un cert domini de la compet\xc3\xa8ncia comunicativa per comprendre el coneixement i per interaccionar amb altres persones; o amb la compet\xc3\xa8ncia d'autonomia i iniciativa personal, ja que suposa un pas important en la maduraci\xc3\xb3 de cada persona. Implica tamb\xc3\xa9 un grau creixent d'abstracci\xc3\xb3 en la cognici\xc3\xb3. Aprendre a aprendre implica la consci\xc3\xa8ncia, gesti\xc3\xb3 i control de les pr\xc3\xb2pies capacitats i coneixements des d'un sentiment d'efic\xc3\xa0cia personal. Es desenvolupa mitjan\xc3\xa7ant experi\xc3\xa8ncies d'aprenentatge conscients i gratificants. Significa saber conduir el mateix aprenentatge i continuar aprenent. Ser conscient de les pr\xc3\xb2pies capacitats. Tenir motivaci\xc3\xb3, confian\xc3\xa7a en un mateix i gust per aprendre. Plantejar-se fites assolibles, perseveran\xc3\xa7a en l'estudi i acceptar les errades pr\xc3\xb2pies. En definitiva, ser responsable."